b'\n_START_ARTICLE_\nM\xc3\xb6nchsberg\n_START_PARAGRAPH_\nM\xc3\xb6nchsberg este unul dintre cei cinci mun\xc8\x9bi afla\xc8\x9bi \xc3\xaen ora\xc8\x99ul Salzburg, landul Salzburg, Austria, \xc8\x99i are o \xc3\xaen\xc4\x83l\xc8\x9bime de 540 m deasupra nivelului m\xc4\x83rii. El este numit dup\xc4\x83 c\xc4\x83lug\xc4\x83rii benedictini de la Aba\xc8\x9bia Sf. Petru de la poalele versantului nord al muntelui.\n_START_SECTION_\nGeologie\n_START_PARAGRAPH_\nM\xc3\xb6nchsberg formeaz\xc4\x83 peisajul istoric al ora\xc8\x99ului Salzburg cu versantul s\xc4\x83u lung const\xc3\xa2nd din conglomerate (Nagelfluh). Masivul este un r\xc3\xa2u solidificat din piatr\xc4\x83 spart\xc4\x83, depus\xc4\x83 ca \xc3\xaentr-o delt\xc4\x83 \xc3\xaen marea interglaciar\xc4\x83 (Mindel-Riss), care nu au fost \xc3\xaendep\xc4\x83rtate ulterior de c\xc4\x83tre ghe\xc8\x9barii proteja\xc8\x9bi din calcarul muntelui adiacent Festungsberg \xc8\x99i a\xc8\x99a au r\xc4\x83mas._NEWLINE_Apa ce curge prin munte produce g\xc4\x83uri \xc3\xaen st\xc3\xa2nc\xc4\x83 \xc8\x99i poate conduce la c\xc4\x83deri de pietre \xc8\x99i alunec\xc4\x83ri de versan\xc8\x9bi \xc3\xaentregi: \xc3\x8en diminea\xc8\x9ba zilei de 16 iulie 1669 tone de piatr\xc4\x83 au c\xc4\x83zut de pe munte pe strada Gst\xc3\xa4ttengasse aflat\xc4\x83 la poale, ucig\xc3\xa2nd aproximativ 230 de cet\xc4\x83\xc8\x9beni ce dormeau la acel moment \xc8\x99i distrug\xc3\xa2nd dou\xc4\x83 biserici, un seminar \xc8\x99i 13 case. De atunci exist\xc4\x83 acolo un birou al unei Bergputzer (inspector montan), ocupat de alpini\xc8\x99ti, care \xc3\xaen mod regulat \xc8\x99i din 1778 anual examineaz\xc4\x83 rocile moi \xc8\x99i starea suprafe\xc8\x9bei mintane. Astfel, un nou dezastru ar putea fi prevenit.\n_START_SECTION_\nIstoric\n_START_PARAGRAPH_\nS\xc4\x83pate \xc3\xaen pere\xc8\x9bii de st\xc3\xa2nc\xc4\x83 de deasupra Cimitirului Sf. Petru se afl\xc4\x83 chilii cre\xc8\x99tine timpurii, numite Katakomben (catacombe), dat\xc3\xa2nd din preajma anului 700 \xc8\x99i care nu au fost \xc3\xaens\xc4\x83 niciodat\xc4\x83 locuri de \xc3\xaenmorm\xc3\xa2ntare._NEWLINE_Deja din perioada 1137-1143 arhiepiscopul de Salzburg a construit prin munte ramura Stiftsarm a canalului Almkanal, \xc3\xaen scopul de a aduce apele \xc3\xaen ora\xc8\x99. Acest sistem timpuriu de galerii poate fi vizitat \xc3\xaen timpul s\xc4\x83rb\xc4\x83torii Almabkehr ce are loc anual \xc3\xaen luna septembrie._NEWLINE_Poarta or\xc4\x83\xc8\x99eneasc\xc4\x83 Sigmundstor (colocvial Neutor), un tunel lung de 131 m cu portaluri elaborate \xc3\xaen stil baroc, a fost construit\xc4\x83 prin munte \xc3\xaen anii 1764-1766, la porunca arhiepiscopului Sigismund von Schrattenbach; el este ast\xc4\x83zi unul dintre cele mai vechi tuneluri stradale din Europa Central\xc4\x83. \xc3\x8en timpul celui de-al doilea r\xc4\x83zboi mondial au fost construite \xc3\xaen munte mari ad\xc4\x83posturi antiaeriene. Dup\xc4\x83 1970 unele dintre acestea au fost l\xc4\x83rgite \xc8\x99i s-a amenajat o parcare subteran\xc4\x83 pentru mai mult de 1400 de vehicule.'